
РЕШЕНИЕ
№ РН–732-24-009

	Днес, 07.04.2025 г., Комисията за противодействие на корупцията /КПК, Комисията/, в състав:
            За председател: Антон Славчев
            Член: Антоанета Цонкова
            Член: Пламен Йоцов
	Член: Силвия Къдрева

У С Т А Н О В И:

Проверката е по реда на чл. 13, ал. 1, т. 8 от Закона за противодействие на корупцията (ЗПК), образувана е въз основа на Решение № КИ-381 от 04.11.2024 г. по сигнал с рег. № С-732/07.10.2024 г. на КПК.
Проверката е образувана по отношение на Снежина Д. Георгиева – директор на **-то Основно училище /ОУ/ „Х. С.“, гр. С..
По същество в сигнала се твърди, че Снежина Георгиева е присъствала на събитие на Политическа партия /ПП/ „****“,  на което е взела активно участие, като се е представила  като директор на **-то ОУ „Х. С.“ и е заявила, че търси съдействие и помощ, защита и подкрепа за учителите и бюджета на училището, макар че съгласно действащото законодателство - в служебното си качество е длъжна да бъде политически и партийно неутрална. В тази връзка е поискано извършването на проверка налице ли несъвместимост за Георгиева, в качеството ѝ на директор на **-то ОУ„Х. С.“, гр. С., обосноваваща се от присъствието и изказването ѝ на такова политическо събитие.
Към сигнала е приложен цифров носител, съдържащ видеозапис, за който се твърди, че обективира визираното в сигнала политическо събитие.
С оглед изнесените в сигнала твърдения, Комисията е изискала и с писмо с вх. № КПК-139-1/21.01.2025 г. на КПК от началника на Регионалното управление на образованието – С. – град (РУО – С. - град) е получила заверено копие от Споразумение № РД02-1903/06.08.2020 г., както и изрично писмено удостоверение, че в качеството си на директор на **-то ОУ „Х. С.“ Снежина Георгиева не е подала декларация за несъвместимост; Комисията е изискала и с писмо с вх. № КПК-9993-10/21.03.2025 г. на КПК от административния секретар на ПП „****“ е получила изрично писмено удостоверение, че Снежина Д. Георгиева не заема и никога не е заемала ръководна или контролна длъжност на национално равнище, същата не е и членувала в съответната политическа партия.
           Служебно са извършени справки  в Национална база данни „Население“ (НБД „Население“) и Правно-информационна система за справочни данни /ПИССД/ „Сиела Норма“ .

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № С-732/07.10.2024 г. на КПК е подаден от физическо лице с посочени три имена, адрес и телефон за връзка, като същият е и подписан от подателя.
Съгласно генерираните от служебна справка в ПИССД „Сиела Норма“ данни, **-то ОУ „Х. С.“ с код по БУЛСТАТ ********* е учреждение с правна форма на юридическо лице, със собственик Столична община и източник на финансиране – общинският бюджет. 
По силата на Споразумение № РД02-1903/06.08.2020 г., сключено между началника на РУО – С. – град и Снежина Д. Георгиева, последната е назначена като директор на **-то ОУ „Х. С.“, гр. С.. 
Съгласно обективираното в  писмо с вх. № КПК-139-1/21.01.2025 г. на КПК изрично писмено удостоврение от  началника на РУО – С. – град, в качеството си на директор на горепосоченото училище Снежина Георгиева не е подала декларация за несъвместимост. 
Приложеният към сигнала видеозапис Комисията не би могла да обсъди и кредитира по отношение на неговата достоверност, поради липса на законоустановен ред, предоставящ ѝ такава компетентност в рамките на настоящото производство.
Видно от писмо с вх. № КПК-9993-10/21.03.2025 г. на КПК, Снежина Д. Георгиева не заема и никога не е заемала ръководна или контролна длъжност на национално равнище в структурата на ПП „****“, не е членувала в партията.
            
Въз основа на така изяснената фактическа обстановка Комисията за противодействие на корупцията установи  следното от правна страна:

            Сигнал с вх. № С-732/07.10.2024 г.  на КПК е подаден от лице, идентифицирано по реда на чл. 62, ал. 2 от ЗПК във връзка с чл. 15, ал. 2 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН).
           Като общинско училище, финансирано от бюджета на С******* община, **-то ОУ „Х. С.“ е  бюджетна организация по смисъла на § 1, т. 5 от Допълнителните разпоредби /ДР/ на Закона за публичните финанси /ЗПФ/.
           В качеството си на директор на **-то ОУ „Х. С.“, а като такава – ръководител на бюджетна организация по смисъла на § 1, т. 5 от ДР на ЗПФ, Снежина Д. Георгиева е лице, заемащо публична длъжност по чл. 6, ал. 1, т. 50 от ЗПК.
           Съгласно разпоредбата на чл. 13, ал. 1, т. 8 от ЗПК, Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост - сезира органа по избора или назначаването им за предприемане на съответните действия. 
            Поради липсата на подадена от Снежина Георгиева декларация по чл. 49, ал. 1, т. 1 от ЗПК, а именно декларация за несъвместимост, в конкретния случай и по обективни причини, в рамките и за целите на настоящата проверка Комисията е препятствана да извърши преценка досежно подлежащи на деклариране факти и обстоятелства, чието евентуално наличие или липсата им, на основание посочената разпоредба и предвид качеството си на лице по чл. 6, ал. 1 от ЗПК, Георгиева е била длъжна да декларира.
            С оглед горното и предвид разпоредбата на чл. 90, ал. 5 във връзка с чл. 97 от ЗПК, Комисията е изискала и по реда на Административнопроцесуалния кодекс е събрала писмени доказателства, относими за установяването на наличието или липсата на несъвместимост в конкретния случай.
Несъвместимостта по смисъла на § 1, т. 4 от ДР на ЗПК съставлява заемането на друга длъжност или извършването на дейност, които съгласно Конституцията или закон са несъвместими с положението на лицето, като заемащо публична длъжност. ЗПК не посочва самостоятелни основания за несъвместимост на изброените в чл. 6, ал. 1 от закона длъжности. Поради разнородността на правомощията, произтичащи от всяка от последните, за всяка от тях са налице и различни предпоставки за възникване на несъвместимост.
С оглед основните характеристики на института, настоящата проверка изисква извършване на индивидуална и диференцирана преценка касателно предпоставките за несъвместимост, относими към конкретния случай. Нарушение може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани. Затова при практическото прилагане на института на несъвместимостта е необходимо точно да се установи кои са приложимите разпоредби от Конституцията или от специалните закони, да се съпостави фактическата обстановка с възведените в тях забрани, за да се направи обоснован извод за наличието на нарушение, водещо до несъвместимост. 
Във връзка с горното и предвид изнесените в сигнала твърдения, както и носеното от Снежина Георгиева служебно качество, в настоящия случай следва да се съблюдава правната уредба по Закона за предучилищното и училищното образование (ЗПУО) и по-конкретно разпоредбата на чл. 219, ал. 2, т. 5 и ал. 7 от ЗПУО. Съгласно цитираната законова уредба, педагогическите специалисти и лицата, заемащи всички останали длъжности в институциите от системата на предучилищното и училищното образование, каквито съгласно чл. 2, ал. 3 от ЗПУО училищата са, са длъжни включително да бъдат политически и партийно неутрални. С оглед наличието на това законово задължение за Снежина Георгиева, като заемаща длъжност в институция от системата на образованието, следва да се вземе предвид обстоятелството, че същата не е и никога не е заемала ръководна или контролна длъжност на национално равнище в структурата на ПП „****“ нито е членувала в партията, от което се налага извод  за липсата на принадлежност на лицето към посочената политическа формация. В този контекст не е налице осъществяването на политическа и партийна дейност, от което се извежда, че дори да е присъствала и участвала с изказвания на визираното в разгледания сигнал политическо събитие, като нечленуваща в структурата на посочената партия, Георгиева не е нарушила съответната забрана, респективно за същата не е налице несъвместимост на това основание.
            Предвид че нарушение във връзка с несъвместимостта на лицата, заемащи публични длъжности, може да се установи само и доколкото установените фактически положения съвпадат с хипотезата на съдържащите се в специалните закони ограничения и забрани, в настоящия случай по отношение на Снежина Георгиева не са налице фактите, обосноваващи  несъвместимост на основание чл. 219, ал. 2, т. 5 и ал. 7 от ЗПУО.
  По отношение на установеното неподаване на декларация по чл. 49, ал. 1, т. 1 от ЗПК от страна на Снежина Георгиева – директор на **-то ОУ „Х. С.“ и лице, заемащо публична длъжност по чл. 6, ал. 1, т. 50 от ЗПК, предвид разпоредбата на чл. 116 във връзка с чл. 120, ал. 2 от ЗПК следва да бъде сезиран компетентният орган, а именно РУО – С.-град.
            Предвид изложеното и на основание чл. 13, ал. 1, т. 8 от ЗПК във връзка с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА НЕСЪВМЕСТИМОСТ на основание чл. 219, ал. 2, т. 5 и ал. 7 от ЗПУО по отношение на Снежина Д. Георгиева с ЕГН **********, в качеството ѝ на директор на **-то ОУ„Х. С.“, гр. С. - лице, заемащо публична длъжност по чл. 6, ал. 1, т. 50 от ЗПК.

                КОМИСИЯ:

ЗА ПРЕДСЕДАТЕЛ:................................................../АНТОН СЛАВЧЕВ/

                       ЧЛЕН.............................................................../АНТОАНЕТА ЦОНКОВА/

		ЧЛЕН............................................................................./ПЛАМЕН ЙОЦОВ/ 

                       ЧЛЕН........................................................................../СИЛВИЯ КЪДРЕВА/





